Ds. Cornel Afskeidspreek 25 Junie 2017 - NG Gemeente Doornpoort
Ds. Cornel Afskeidspreek 25 Junie 2017
Posted on Jun 21, 2017 in App Publish, Dagstukkie Argief, Newsletter |
Ds. Cornel het die beroep aanvaar na HoutbaaiGemeente in die Kaap.
Ons neem hierdie Sondag 25 Junie 2017 tydens die oggenddiens afskeid van hom en sy gesin. Jy word hartlik uitgenooi na hierdie geleentheid waar ons lekker gaan saam sing en hy ook sy afskeidspreek sal lewer. Na die diens kuier ons ook in die teetuin saam rondom ‘n koppie koffie of tee en natuurlik ‘n paar koeksisters (en ander verversings).
Ds. Cornel en sy gesin, Alet, Pieter en Francois, was vir 5 jaar en 7 maande deel van die Doornpoort familie. Wat begin het as ‘n 50% Senior Jeugpos het sommer dadelik “ontaard” in iets groters en die res is geskiedenis.
Hy het diep spore in die lewens van ons jongmense getrap, maar ook gou in ons almal se harte ingekruip. Ons gaan sy liefde, grappies, saam eet en kuier, sy hart vir musiek en passie vir Jesus beslis mis. Ook Alet se diensbare hande, warm glimlag en lekker kos gaan verseker gemis word.
Ons sê tot wedersiens, maar is saam met hom opgewonde oor die toekoms, vir hulle daar in Houtbaai, maar ook vir die Here se plan vir Doornpoort wat besig is om te ontvou!
Kom kuier Sondag saam!
PS. Sondagaand hou ons vir die jongmense ‘n massiewe Praise & Worship van 18h00 af vir ons Jeugdiens kwartaalafsluiting! Kom sing en spring saam!